Oor ons – Kraal Uitgewers
Kraal Uitgewers – waar geskiedenis lewe kry!
Kraal Uitgewers is ’n klein, maar gespesialiseerde uitgewersmaatskappy wat hoofsaaklik fokus op die publisering van gehalte-boeke oor die Suid-Afrikaanse geskiedenis sowel as publikasies wat die geskiedenis kan verander, regstel en sterk standpunt inneem oor, onder meer, politieke en maatskaplike kwessies in Suid-Afrika. Kraal Uitgewers publiseer hoofsaaklik nie-fiksie.
Die begin van Kraal Uitgewers
Kraal Uitgewers is in 1999 gestig, kort nadat Suid-Afrika die 100-jarige herdenking van die uitbreek van die Anglo-Boereoorlog gevier het. Dit was die liefde en passie vir spesifiek die geskiedenis van die Anglo-Boereoorlog van Paul Alberts, een van Suid-Afrika se bekendste joernalistieke fotograwe, en kol. Frik Jacobs, voormalige direkteur van die Oorlogsmuseum in Bloemfontein, wat uiteindelik tot die stigting van hierdie unieke uitgewershuis gelei het.
Kraal Uitgewers vandag
Kraal Uitgewers is serdert 2010 deel van die Solidariteit Beweging. Die inskakeling van Kraal Uitgewers as deel van die Beweging speel ’n belangrike rol*, aangesien Kraal as ’n uitgewershuis ’n kragtige instrument is om idees in die gemeenskap uit te bou.
Kraal Uitgewers sit sy funksie as uitgewer van geskiedkundige Africanawerke voort binne die Solidariteit Beweging, maar plaas nou ook ’n sterk fokus op aktuele werk wat binne die Afrikanergemeenskap waardevolle bydraes tot prominente debatte maak.
*Let wel dat vir publikasies binne die Solidariteit Beweging daar geen tantieme aan die skrywer betaal word nie.
Wie is in die Kraal?
Alana Bailey is uitvoerende hoof van Kraal Uitgewers sowel as adjunk-uitvoerende hoof van AfriForum. Sy het ŉ passie vir lees en boeke en het ŉ meestersgraad in historiese en erfenisstudies.
Grafiese ontwerper en sosiale media-beampte
Voordat Hannelie in 2015 by Kraal Uitgewers begin werk het, het sy as uitlegkunstenaar by onder meer CUM en Impak Onderwys gewerk. Vandag leef sy haar kunssinnige sy uit as grafiese ontwerper en uitlegkunstenaar van Kraal Uitgewers. Haar lewensfilosofie is: “Die kapasiteit om te leer is ŉ gawe, die vermoë om te leer is ŉ vaardigheid en die bereidwilligheid om te leer is ŉ keuse.”
Bemarking- en administratiewe beampte
Luan het in 2015 by Kraal Uitgewers aangesluit as die bemarking- en administratiewe beampte en was voorheen betrokke by die bemarking van sporttoerusting. Hy hanteer hoofsaaklik alle skakeling met en bemarking aan boekwinkels landwyd sowel as direkte Kraal-kliënte. In die Kraal-span is Luan die enigste haan onder die henne en hierdie boer maak altyd ŉ plan, want hy glo waar daar ŉ wil is, is daar altyd ŉ weg.
Ilze glo die woorde uit Jopie Fourie se brief aan die Afrikaner wat hy in die ure voor sy dood in 1914 geskryf het, is vandag nog net so relevant en is haar lewensfilosofie: “Wees getrou tot die dood. Wees getrou aan jou tradisies, aan jou volk en aan jou taal.” Sy werk sedert 2007 in die Solidariteit Beweging en meer spesifiek vanaf 2012 by Kraal Uitgewers.
Karin het in 2017 as taalpraktisyn by die Kraal Uitgewers-span aangesluit. Sy het jare lange ervaring in die kommunikasiebedryf in die staat- sowel as die akademiese sektor waar sy as joernalis, skakelbeampte en taalpraktisyn werksaam was. Karin is passievol oor die dinamiek van taal en glo aan lewenslange leer.